**NAVODILO ZA OPRAVLJANJE PRAKSE NA 2. STOPNJI ŠTUDIJA**

Študentom študijskih programov 2. stopnje, ki se s ciljem povečanja sodelovanja med univerzo in delodajalci vključijo v strokovno prakso v podjetju, se za praktično usposabljanje v obsegu 176 ur prakse (en mesec) prizna **6 ECTS točk**, ki se študentu vpišejo v prilogo k diplomi kot dodatna opravljena obveznost, ki ni del študijskega programa, v katerega je študent vpisan.

Študenti lahko opravijo največ 4 mesece strokovne prakse, ki mora biti izvedena v času statusa študenta.

Študenti lahko uveljavljajo samo strokovno prakso, ki je potrjena vnaprej in za katero je priložen vsebinski program dela študenta v podjetju.

Pred pričetkom opravljanja dela mora študent **prodekanici za izobraževalno dejavnost** **doc. dr. Maji Modic** poslati **e-sporočilo**, v katerem navede organizacijo in področje opravljanja prakse. V primeru zavrnitve prodekanica za izobraževalno dejavnost le to obrazloži študentu v povratnem sporočilu.

Po pridobitvi potrditve prodekanice, se urejajo nadaljnji postopki glede opravljanja prakse – priprava obvezne tripartitne pogodbe.

**Pred pričetkom** opravljanja prakse v organizaciji **mora študent poskrbeti, da se med FVV, organizacijo in študentom obvezno sklene tripartitna pogodba o opravljanju prakse**. Za pripravo pogodbe mora študent na elektronski naslov praksa.fvv@um.si sporočiti **najmanj 15 dni** pred pričetkom opravljanja prakse naslednje podatke:

- ime in naslov organizacije,

- ime in priimek odgovorne osebe, ki je uradni podpisnik pogodbe in njegovo funkcijo,

- obdobje opravljanja prakse,

- svojo davčno številko (potrebna za ureditev zavarovanja).

Študenti so v času izvajanja prakse v organizaciji/podjetju zavarovani za primer bolezni in poškodbe pri delu. Fakulteta študenta zavaruje oz. zanj plača prispevek za posebne primere zavarovanja, v skladu z določbami Zakona o pokojninskem in invalidskem zavarovanju ter v skladu s Sklepom o določitvi prispevkom za posebne primere zavarovanja. Prijavo v zavarovanje in plačilo uredi strokovna služba FVV po prejemu podpisane pogodbe o opravljanju prakse.

Če želi imeti študent strokovno prakso vpisano v prilogi k diplomi in/ali se v naslednjem študijskem letu ponovno prijaviti na strokovno prakso, mora najkasneje v roku enega meseca po opravljeni strokovni praksi oddati »Obrazec O-10« in strnjeno poročilo (do 2 strani), iz katerega je razvidno, katere spretnosti in znanja, vezana na področje študija, je na strokovni praksi pridobil, posredovati vodji referata FVV po pošti na naslov Fakulteta za varnostne vede, Kotnikova 8, 1000 Ljubljana **ali** na elektronski naslov referat.fvv@um.si.